OpenLLM-France/wikimedia huggingface dataset:
# Rodrigo Uría González

Rodrigo Uría González (Oviedo, Astúries, 1906 - Madrid, 2001) fou un advocat espanyol, una de les majors autoritats sobre el dret mercantil.

## Biografia

Nascut el 26 de novembre de 1906 a Oviedo va llicenciar-se en Dret a la Universitat d'Oviedo realitzant el doctorat a la Universitat Central de Madrid. Gràcies a una beca va ampliar els seus estudis sobre Dret mercantil a Alemanya i Itàlia entre 1931 i 1935.
Al seu retorn a Espanya es dedicà a la docència, primer com a professor auxiliar i el 1943 com a catedràtic de dret mercantil a la Universitat de Salamanca. El 1952 aconseguí la càtedra a la nova Facultat de Ciències Polítiques i Econòmiques de la Universitat Complutense de Madrid, càrrec que exercí fins al 1976, any de la seva jubilació.
Vocal de la Comissió General de Codificació i conseller del Banc d'Espanya, fou vicepresident de l'Associació Internacional de Dret d'Assegurances. D'entre les múltiples comissions legislatives que va formar part, i dels innombrables treballs i ponències que va desenvolupar dintre d'aquestes, cal destacar l'"Avantprojecte de Reforma de la Societat Anònima", del que va ser coautor.
El 1990 fou guardonat amb el Premi Príncep d'Astúries de Ciències Socials per la seva perseverança i exemplar magisteri universitari en la formació de diverses generacions de juristes i economistes, per la seva contribució permanent a la renovació del Dret Privat i dels estudis jurídic-mercantils i la seva fecunda obra científica, àmpliament reconeguda a Europa i a la comunitat Iberoamericana, que resumeixen una vida dedicada al servei del Dret i la Justícia.
Morí a Madrid el 17 de setembre de 2001 a conseqüència d'una llarga malaltia.

## Enllaços externs

* (castellà) Fundació Príncep d'Astúries, Príncep d'Astúries de Ciències Socials 1990 Arxivat 2010-03-23 a Wayback Machine.
# Coroneta de la Divina Misericòrdia

La coroneta o corona de la Divina Misericòrdia és una oració que Santa Faustina Kowalska va escriure en el seu diari, on recollia unes paraules que va experimentar en el seu interior que Jesús li adreçava. Aquesta oració que Jesús li va ensenyar forma part de la devoció de la Divina Misericòrdia, entesa com l'amor de Jesús que perdona, té compassió de nosaltres i ens ajuda.
Jesús li va dir que a qui resés aquesta oració, la misericòrdia li protegiria durant la vida, rebria gran misericòrdia i se li atorgarien immenses gràcies, i que fos recomanada com a última taula de salvació.

## Promeses

Santa Faustina Kowalska va escriure en el seu diari les següents promeses de Jesús a qui resi aquesta oració:
* "Atorgaré immenses gràcies a les ànimes que resin aquesta coroneta."
* "Resa contínuament aquesta coroneta... qualsevol que la resi rebrà gran misericòrdia a l'hora de la mort. Els sacerdots la recomanaran als pecadors com a última taula de salvació. Fins i tot el pecador més empedreït, si resa aquesta coroneta una sola vegada, rebrà la gràcia de la meva misericòrdia infinita".
* "A les ànimes que resin aquesta coroneta, la meva misericòrdia les envoltarà durant la vida i especialment en l'hora de la mort."
* "Quan resin aquesta coroneta juntament amb els moribunds, em posaré entre el Pare i l'ànima que agonitza no com a Jutge just, sinó com a Salvador misericordiós".

## Manera de resar-la

1) Es diu primer: un parenostre, una avemaria, un credo i un glòria.
2) A continuació es resa 5 desenes (com si es resés el rosari). Cada desena consta de:
| « | "Pare Etern, t'ofereixo el Cos, la Sang, l'Ànima i la Divinitat del teu estimadíssim Fill, Nostre Senyor Jesucrist, en expiació dels nostres pecats i dels del món sencer". | » |
Seguit de 10 vegades per:
| « | "Per la seva dolorosa Passió, tingues misericòrdia de nosaltres i del món sencer". | » |
3) Finalment, acabades de resar les cinc desenes, es diu tres vegades:
| « | "Sant Déu, Sant Fort, Sant immortal, tingues pietat de nosaltres i del món sencer". | » |

## Vegeu també

* Divina Misericòrdia
* Misericòrdia

## Referències

* ↑ Pope John Paul II. «Homily for Faustina at Vatican website».
# Asandre del Bòsfor

Asandre (en llatí Asander, en grec antic Άσανδρoς) era un home d'alt rang que va arribar a ser rei del Bòsfor Cimmeri.
Va començar la seva carrera política i militar com a general sota el rei Farnaces I del Bòsfor i estava casat amb Dinamis, la germana rei.
L'any 47 aC li va ser encomanada temporalment la regència del regne mentre el rei anava a combatre a Gneu Domici Calví i llavors es va revoltar contra el seu cunyat esperant així acontentar als romans per, una vegada derrotat Farnaces, esser reconegut com a rei. Farnaces efectivament va ser derrotat i es va refugiar al Regne del Bòsfor on Asandre el va fer matar i va usurpar el tron però els romans no el van reconèixer com a rei i Juli Cèsar va donar la corona a Mitridates de Pèrgam que va iniciar la guerra contra l'usurpador.
Els resultats de la lluita no són ben coneguts però segons Llucià, Asandre va ser deposat (abans del 40 aC) i després restablert per August (cap a l'any 30 aC) i hauria regnat fins a la seva mort que es pot datar potser el 17 aC.
Es va deixar morir de gana als 93 anys, desesperat en veure a les seves forces desertar al camp d'Escriboni de Còlquida. La seva dona Dinamis hauria assolit les regnes del poder per un mesos fins que Escriboni va prendre el poder aproximadament l'any 15 aC.
Estrabó diu que va construir una muralla o una rasa a l'istme de Crimea d'uns 360 estadis de longitud per protegir el regne dels atacs del nòmades.

## Referències

* ↑ 2.Asander a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 379-380
# Guillemina de Hessen-Darmstadt

Guillemina de Hessen-Darmstadt (en alemany Wilhelmina Luisa von Hessen-Darmstadt) va néixer a Prenzlau (Alemanya) el 25 de juny de 1755 i va morir a Sant Petersburg el 26 d'abril de 1776. Era una noble alemanya, la cinquena filla del landgravi Lluís IX (1719-1790 i de Carolina de Zweibrucken-Birkenfeld (1721-1774)
El 1773, l'emperadriu Caterina II de Rússia estava buscant una esposa adequada per al seu fill i va demanar ajuda al rei Frederic II de Prússia, el qual va pensar en les tres filles del landgravi de Hessen-Darmstadt, Guillemina, Amàlia i Lluïsa. De manera que s'organitzà un viatge a Rússia i Guillemina va ser escollida pel qui seria tsar de Rússia Pau I. El casament va tenir lloc el 29 de setembre de 1773, però abans Guillemina va haver de canviar de religió i de nom: va adoptar la religió ortodoxa amb el nom de Natalia Alexeievna.
Passats els primers mesos de matrimoni, van començar a sorgir problemes tant en la parella com en les relacions de Guillemina amb l'emperadriu. Guillemina va quedar embarassada, probablement del seu amant Andrei Razumovski, però el 15 d'abril de 1776, el nen va néixer mort i ella també va morir a conseqüència del part.
# El Planàs (Sant Joan de les Abadesses)

El Planàs és una obra de Sant Joan de les Abadesses (Ripollès) inclosa a l'Inventari del Patrimoni Arquitectònic de Catalunya.

## Descripció

Conjunt d'edificis superposats a partir del nucli original més aviat reduït. Aprofitant la irregularitat del conjunt, a la part de migdia hi ha un porxo domèstic. Cal parlar de la pallissa que té una interessant solució arquitectònica. Era formada per un sol pis amb dues entrades d'arcada i posteriorment s'hi aixecà un altre pis amb grans obertures a migdia.

## Referències

* ↑ «El Planàs». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 18 març 2019].
# Machatschkiïta

La machatschkiïta és un mineral de la classe dels fosfats. Va ser anomenada en honor de Felix Karl Ludwig Machatschki (1895-1970), professor de mineralogia a la Universitat de Viena.

## Característiques

La machatschkiïta és un fosfat-arsenat-hidrogenarsenat hidratat de calci de fórmula química Ca₆(AsO₄)(AsO₃OH)₃(PO₄)·15H₂O·15H₂O. Cristal·litza en el sistema trigonal en crostes de cristalls pseudoromboèdrics subparal·lels, de fins a 2 mm. La seva duresa a l'escala de Mohs és de 2 a 3.
És un exemple molt poc freqüent de mineral amb anions arsenats i fosfats en posicions estructurals separades (és a dir, que no se substitueixen entre si) juntament amb l'epifanovita i la walentaïta.
Segons la classificació de Nickel-Strunz, la machatschkiïta pertany a «02.CJ: Fosfats sense anions addicionals, amb H₂O, només amb cations de mida gran» juntament amb els següents minerals: estercorita, mundrabil·laïta, swaknoïta, nabafita, nastrofita, haidingerita, vladimirita, ferrarisita, faunouxita, rauenthalita, brockita, grayita, rabdofana-(Ce), rabdofana-(La), rabdofana-(Nd), tristramita, smirnovskita, ardealita, brushita, churchita-(Y), farmacolita, churchita-(Nd), mcnearita, dorfmanita, sincosita, bariosincosita, catalanoïta, guerinita i ningyoïta.

## Formació i jaciments

Es forma en crostes sobre granit. Va ser descoberta a la mina Anton, a Heubach Valley, (Selva Negra, Baden-Württemberg, Alemanya). Es tracta de l'únic indret on ha estat descrita aquesta espècie mineral.

## Referències

* 1 2 3 4 «Machatschkiite» (en anglès). Mindat. [Consulta: 7 novembre 2015].
* 1 2 «Machatschkiïta» (en anglès). Handbook of Mineralogy. Arxivat de l'original el 8 de maig 2019. [Consulta: 1r juny 2019].
# Cheikou Cissé

Cheikou Cissé (Chorboze, 1890 - Nouméa, 1933) fou un tirador senegalès, nascut en l'actual Níger, aleshores el Sudan Francès, i mort a la colònia penal de Nova Caledònia on havia estat deportat per condemna el 1918. Cissé fou el darrer condemnat a treballs forçats (en francès bagnard) de Nova Caledònia, els altres ja havien estat transferits a la Guayana Francesa.

## Biografia

L'octubre de 1914 fou reclutat pel 4t regiment de tiradors senegalesos i va participar en la Primera Guerra Mundial. Ferit al Marroc i als Dardanels, fou repatriat al Senegal l'any 1917. Les autoritats el van obligar a quedar-se allí malgrat les seves demandes de reunir-se amb la seva família al Sudan Francès. Fou arrestat el 17 d'octubre de 1917 a Dakar per « complot contra la seguretat de l'Estat » i « excitació a la guerra civil ». El 18 d'abril de 1918 fou condemnat a la deportació a perpetuïtat a Nova Caledònia per un consell de guerra fet a Dakar.
Cheikou Cissé esdevingué llavors l'objecte d'una campanya pretenent el seu alliberament, organitzada per l'esquerra, les associacions anticolonialistes, el Socors Roig Internacional i el diputat André Marty (membre del Comitè central del Partit comunista francès). El ministre de la guerra Paul Painlevé, membre de la Lliga dels drets de l'home, rebutja per una carta del 17 de desembre de 1925 la petició de gràcia formulada per André Marty.
El 1932, el Socors Roig Internacional va nomenar com a presidents d'honor Cheikou Cissé, Gorki i Heywood. A l'estiu de 1933, el número 1 de la revista Le Cri des nègres (juliol-agost 1933) va titular: « Cheikou Cissé ha mort ».

## Fonts

* Bakari Kamian, Des tranchées de Verdun à l'église Saint-Bernard: 80000 combattants maliens au secours de la France, 1914-18 et 1939-45, éd. Karthala, 2001, p. 143 (En ligne)
* Louis-José Barbançon, La loi de déportation politique du 8 juin 1850 : des débats parlementaires aux Marquises. 3/3, 2006

## Notes i referències

* ↑ http://www.secoursrouge.org/histoire-du-secours-rouge Histoire du Secours rouge international
# Salvador Estrada (orguener)

Salvador Estada fou un orguener català que va viure durant el segle XVI.
El 22 de març de 1574, en resposta a la petició del Consell de la Vila, Salvador es va comprometre via carta des de Vilafranca del Penedès, a restaurar i afinar l'orgue de l'església parroquial de Santa Maria d'Igualada (un cop construïda) a partir del darrer terç del segle XVI.

## Referències

* ↑ Gregori i Cifré, Josep Maria; Romeu i Solà, Anna. «La Música a Santa Maria d'Igualada». Universitat Autònoma de Barcelona, 2016. [Consulta: 29 desembre 2020].
# DVD+R DL

Un DVD+R DL també anomenat DVD+R8000 és un DVD enregistrable derivat del format DVD+R. És un mitjà emmagatzematge òptic que va ser introduït l'octubre del 2003.
L'afegit «DL» prové de l'anglès Double Layer o doble capa. Els discs DVD+R DL empren dues capes enregistrables, cadascuna amb una capacitat propera als 4,7 GB, que és la capacitat d'un disc DVD amb una sola capa, en resulta una capacitat total de 8,55 GB (o 7,66 GiB). Aquests discs poden ser llegits en molts dels dispositius DVD (les unitats més antigues tenen menys capacitat). Poden ser creats en utilitzar DVD+R DL i dispositius Super Multi. Van aparèixer al mercat a mitjans del 2004, amb preus comparables als discs d'una sola capa.
Una versió que permet múltiples escriptures anomenada DVD+RW DL va ser llançada posteriorment però era incompatible amb els capçals de lectura/escriptura DVD existents.
El format DVD-R DL va ser desenvolupat pel DVD Fòrum de Pioneer Corporation, el DVD+R DL va ser desenvolupat pel DVD+RW Alliance per Philips i Mitsubishi Kagaku Mitjana (MKM). El dispositiu de doble Capa té la capacitat d'accedir a una segona capa per mitjà d'un làser que travessa la primera capa que és semitransparent. El canvi d'una capa a una altra pot crear una notable pausa en alguns reproductors DVD, la mateixa que pot ser d'alguns segons. Tot i les millores, cinc anys després del llançament el format lluitava contra múltiples problemes de qualitat i de compatibilitat.
| DVD+R DL | Capacitat | Capacitat |
| diàmetre | GB | GiB |
| 12 cm, single sided | 8,5 | 7,92 |
| 12 cm, double sided | 17,1 | 15,93 |
| MiniDVD 8 cm, single sided | 2,6 | 2,42 |
| MiniDVD 8 cm, double sided | 5,2 | 4,84 |

## Taula comparativa de la capacitat dels principals DVD registrables

| Disk Type | nombre de sectors per a data (sengles 2,048 B) | Capacitat en bytes | Capacitat en GB | Capacitat en GiB |
| DVD-R (SL) | 2.298.496 | 4.707.,319.808 | 4,7 | 4,384 |
| DVD+R (SL) | 2.295.104 | 4.700.372.992 | 4,7 | 4,378 |
| DVD-R DL | 4.171.712 | 8.543.666.176 | 8,5 | 7,957 |
| DVD+R DL | 4.173.824 | 8.547.991.552 | 8,5 | 7,961 |

## Referències

* ↑ Robert DeMoulin. Understanding Dual Layer DVD Recording. BurnWorld. com [Consulta: 6 juliol 2007]. Arxivat 2010-04-21 a Wayback Machine.
* ↑ Crijns, Koen. «DVD Media Test» (en neerlandès). Harware Info, 04-08-2008. Arxivat de l'original el 2015-10-23. [Consulta: 30 gener 2018].
* ↑ «You may be unable to record additional data onto a DVD-R DL disc or onto a DVD+R DL disc after it is ejected in Windows Vista» (en anglès). Microsoft, 08-01-2017. [Consulta: 30 gener 2018].

## Bibliografia

* Bennett, Hugh. Understanding Recordable & Rewritable DVD (pdf). Cupertino: Optical Storage Technology Association (OSTA).
* «JVC Develops World's First*1 Single-sided, Dual Layer DVD-RW Disc Technology». JVC, 04-04-2005.
* «DVD Industry Insider Report - The Scoop on DVD-R9 / DVD+R9». The DVD Insider, 19-08-2004.
# Deer Park (Wisconsin)

Deer Park és una població dels Estats Units a l'estat de Wisconsin. Segons el cens del 2000 tenia 227 habitants.

## Demografia

Segons el cens del 2000, Deer Park tenia 227 habitants, 91 habitatges, i 62 famílies. La densitat de població era de 97,4 habitants per km².
Dels 91 habitatges en un 26,4% hi vivien nens de menys de 18 anys, en un 59,3% hi vivien parelles casades, en un 3,3% dones solteres, i en un 30,8% no eren unitats familiars. En el 25,3% dels habitatges hi vivien persones soles l'11% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,49 i el nombre mitjà de persones que vivien en cada família era de 3,03.
Per edats la població es repartia de la següent manera: un 25,1% tenia menys de 18 anys, un 5,7% entre 18 i 24, un 32,6% entre 25 i 44, un 20,3% de 45 a 60 i un 16,3% 65 anys o més.
L'edat mediana era de 36 anys. Per cada 100 dones de 18 o més anys hi havia 109,9 homes.
La renda mediana per habitatge era de 51.000 $ i la renda mediana per família de 54.583 $. Els homes tenien una renda mediana de 40.208 $ mentre que les dones 20.000 $. La renda per capita de la població era de 17.367 $. Aproximadament el 2,6% de les famílies i el 4,9% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Deer Park» (en anglès). American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 14 agost 2010].
* ↑ «Geographic Comparison Table- Deer Park». American Fact Finder. Oficina del Cens dels Estats Units, 12-01-2010.
# Eleccions generals de l'Uruguai de 1922

Les eleccions generals de l'Uruguai de 1922 es van celebrar el darrer diumenge de novembre del 1922, en una primera i única volta, amb la intenció d'escollir un nou president de la República Oriental de l'Uruguai, càrrec que, fins a la data, ocupava el centredretà Baltasar Brum Rodríguez. Simultàniament es van escollir els dinou governs departamentals.
D'acord amb la Constitució del 1918, es van votar els càrrecs de president i d'un terç del Consell Nacional d'Administració, presidit per Julio María Sosa. Va triomfar novament el Partit Colorado amb la candidatura de José Serrato, que va assumir l'1 de març de 1923. Juntament amb l'elecció del cap d'Estat, també es van votar els càrrecs de part del Poder Legislatiu.

## Candidats

Els candidats presidencials d'aquest any van ser:
* Pel PC: José Serrato (guanyador).
* Pel PN: Luis Alberto de Herrera.
* Pel PCU: només candidats al parlament.

## Referències

* ↑ (castellà) Fulles de votació de 1922
Eleccions a l'Uruguai :
# László Weiner

László Weiner (Szombathely, 9 d'abril de 1916 - Eslovàquia i camp d'extermini, 25 de juliol de 1944) va ser un compositor, pianista i director d'orquestra hongarès que va morir a l'Holocaust.
Weiner va estudiar piano i direcció a l'Acadèmia de Música de Budapest i va ser alumne de composició de Zoltán Kodály del 1934 al 1940. Weiner es va casar el 1942 amb la cantant Vera Rózsa.
Al febrer de 1943, Weiner havia estat deportat pels nazis al camp de treballs forçats de Lukov a Eslovàquia, on va ser assassinat posteriorment. Kodály va intentar salvar Weiner i el seu company Jenő Deutsch sense resultat.
A causa dels esforços del violista Pál Lukács, diverses de les composicions de Weiner van ser publicades per "Editio Musica Budapest" als anys cinquanta i seixanta.

## Obres seleccionades

Orquestral
* Concert per a flauta, viola, piano i orquestra de corda (1941?)
* Obertura (publicada el 1995)
Música de cambra
* 1938: Trio de corda "Vonosharmas Szerenad" per a violí, viola i violoncel
* Duo per a violí i viola (1939)
* Sonata per a viola i piano (1939?)
* Dos moviments per a clarinet i piano
Vocal
* Tres cançons (publicat el 1994)

## Discografia

* Weiner: Chamber Music with Viola, "Hungaroton HCD 32607"
* In Memoriam: Hungarian Composers, Victims of the Holocaust, "Hungaroton HCD32597"

## Notes

* 1 2 Kory, Agnes (2009). "Remembering Seven Murdered Hungarian Jewish Composers". The OREL Foundation. Consultat 9 setembre 2009.

## Enllaços externs

* Agnes Kory. «Remembering Seven Murdered Hungarian Jewish Composers». The Orel Foundation
* https://www.youtube.com/watch?v=4oK1HWUMBLw// a You Tube
* https://www.youtube.com/watch?v=Gudt6qTRVBU// a You Tube
# Charleston Park

Charleston Park és una concentració de població designada pel cens dels Estats Units a l'estat de Florida. Segons el cens del 2000 tenia 411 habitants.

## Demografia

Segons el cens del 2000, Charleston Park tenia 411 habitants, 112 habitatges, i 85 famílies. La densitat de població era de 1.322,4 habitants per km².
Dels 112 habitatges en un 51,8% hi vivien nens de menys de 18 anys, en un 38,4% hi vivien parelles casades, en un 26,8% dones solteres, i en un 24,1% no eren unitats familiars. En el 18,8% dels habitatges hi vivien persones soles el 9,8% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 3,67 i el nombre mitjà de persones que vivien en cada família era de 4,19.
Per edats la població es repartia de la següent manera: un 44,5% tenia menys de 18 anys, un 10,7% entre 18 i 24, un 23,8% entre 25 i 44, un 14,1% de 45 a 60 i un 6,8% 65 anys o més.
L'edat mediana era de 22 anys. Per cada 100 dones de 18 o més anys hi havia 85,4 homes.
La renda mediana per habitatge era de 24.464 $ i la renda mediana per família de 26.625 $. Els homes tenien una renda mediana de 20.962 $ mentre que les dones 15.625 $. La renda per capita de la població era de 7.528 $. Entorn del 20% de les famílies i el 18,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Charleston Park». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 2 agost 2010].
* ↑ «Geographic Comparison Table- Charleston Park». American Fact Finder. Oficina del Cens dels Estats Units, 12-01-2010.
# Rohr (Baix Rin)

Rohr (en alsacià Ruur) és un municipi francès, situat a la regió del Gran Est, al departament del Baix Rin. L'any 1999 tenia 269 habitants.
Forma part del cantó de Bouxwiller, del districte de Saverne i de la Comunitat de comunes del Kochersberg.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 177 | 183 | 188 | 238 | 215 | 269 |

## Administració

Llista d'alcaldes :
| Període | Identitat |
| 1945-1971 | René Kieffer |
| 1971-1983 | Eugène Heitmann |
| 1983-2001 | Gilbert Jaeger |
| 2001- | Jean-Luc Toussaint |
# Deer Valley

Deer Valley és una estació d'esquí situada a la muntanya Wasatch Range de la ciutat de Park City (Utah, Estats Units). És una de les estacions més famoses dels Estats Units i fou seu dels Jocs Olímpics d'Hivern de 2002.
La pràctica de l'esquí alpí s'inicià en aquesta zona a la dècada del 1930, construint-se l'estació d'esquí entre el 1936 i 1937. El 1946 s'instal·laren els primers remuntadors. L'estació actual data del 1981 i en ella només es pot practicar l'esquí alpí, destacant particularment la prohibició de la pràctica del surf de neu. El 2002 fou subseu dels Jocs Olímpics d'Hivern de 2002 realitzats a Salt Lake City, allotjant les competicions d'esquí acrobàtic i d'esquí alpí (proves d'eslàlom).

## Referències

* ↑ «The Complete Skier's Guide to Deer Valley Resort» (en anglès americà). ski.com, 06-08-2021. [Consulta: 11 desembre 2021].
* ↑ «History of Deer Valley» (en anglès americà). [Consulta: 11 desembre 2021].

## Vegeu també

* Jocs Olímpics d'Hivern de 2002

## Enllaços externs

* (anglès) Portal
* (anglès) Breu història